
Проект! 

Наредба за организацията и работата на обектите за търговия и услуги

 на територията на Община Ардино

Вносител: Кмет на Община Ардино 
Съгласно чл. 26, ал. 4 от Закона за нормативните актове, в законоустановения срок от 30 дни, община Ардино чрез настоящото публикуване за обществена консултация предоставя възможност на заинтересованите лица да направят своите предложения и становища по проекта на Наредба за организацията и работата на обектите за търговия и услуги на територията на Община Ардино на е-mаil адрес: ardino@abv.bg или в деловодството на община Ардино, на адрес: гр. Ардино, ул. „Бели брези” № 31. 
Мотиви 

за необходимостта от приемането на Наредбата:.

I. Причини, които налагат приемането на Наредба за организацията и работата на обектите за търговия и услуги на територията на Община Ардино:

Основната причина, поради която се налага приемане на Наредба за организацията и работата на обектите за търговия и услуги на територията на Община Ардино е, че с решение № 218 от 16.07.2018 г., Административен съд – Кърджали е отменила приетата с решение № 99 от 29.10.2008 г. на Общински съвет Ардино Наредба за организацията и работата на обектите за търговия и услуги на територията на Община Ардино, с мотив – процесуални нарушения.
Съгласно чл. 76, ал.3 от Административнопроцесуалния кодекс и чл. 8 от Закона за нормативните актове Общинските съвети издават нормативни актове, с които уреждат съобразно нормативните актове от по-висока степен обществени отношения с местно значение. 
Съгласно чл. 2, ал.2 от Закона за ограничаване на административното регулиране и административен контрол върху стопанската дейност, държавните органи и органите на местното самоуправление осъществяват административно регулиране и административен контрол върху стопанската дейност в съответствие с принципите и целите на този закон. 

След влизането в сила на Закона административни органи, както и органите на местното самоуправление предприемат действия съобразно своята компетентност за внасянето на промени във всички заварени подзаконови нормативни актове, чиито разпоредби противоречат на този закон и не са издадени в изпълнение на друг закон.
При изработването на проекта за Наредба за организацията и работата на обектите за търговия и услуги на територията на Община Ардино са спазени принципите на необходимост, обоснованост, предвидимост, откритост, съгласуваност, субсидиарност, пропорционалност и стабилност. 

Принцип на необходимост – необходимо е приемането на Наредба за организацията и работата на обектите за търговия и услуги на територията на Община Ардино с оглед спазване на нормативната уредба, регламентираща административното регулиране и административен контрол върху стопанската дейност на територията на общината.
Принципът на обоснованост – обосновано е приемането на Наредба за организацията и работата на обектите за търговия и услуги на територията на Община Ардино, тъй като  наличието на такава Наредба е задължение на общинската администрация.
Принципите на предвидимост и откритост са спазени – проектът с мотивите и предварителната оценка на въздействието на проекта на Наредба за организацията и работата на обектите за търговия и услуги на територията на Община Ардино ще бъдат публикувани на официалния сайт на община Ардино за становища и предложения от заинтересованите групи. 
Принципът на съгласуваност – при наличие  на предложения се предвижда публично обсъждане със заинтересованите групи на проекта на Наредба за организацията и работата на обектите за търговия и услуги на територията на Община Ардино, като ще бъдат взети предвид направени в хода на обсъждането предложения. 
Принципът на субсидиарност, пропорционалност и стабилност - проектът на Наредба за организацията и работата на обектите за търговия и услуги на територията на Община Ардино обезпечава задължението на общината да има такава Наредба.
При изработване на проекта за Наредба за организацията и работата на обектите за търговия и услуги на територията на Община Ардино е  спазен чл.18 а от ЗНА, както и разпоредбите на глави II и III от ЗНА.
Извършена е предварителна оценка на въздействието на проекта. 

II. Цели, конто се поставят:

1. Чрез приемането на Наредба за организацията и работата на обектите за търговия и услуги на територията на Община Ардино се изпълнява задължението на общината да има приета от Общинският съвет наредба.

2.Да се уредят редът и условията за откриването и функционирането на търговските обекти и търговията на открито на територията на Община Ардино.
3.Да се осигури защита на потребителите и условия за лоялна конкуренция в търговската дейност, опазване на обществения ред и здравето на гражданите.
III. Очаквани резултати:

Приемането на Наредба за организацията и работата на обектите за търговия и услуги на територията на Община Ардино ще допринесе за уреждане на взаимоотношенията между община и субектите на стопанска дейност и ще регламентира административното регулиране и административен контрол върху стопанската дейност на територията на общината.
IV. Финансови и други средства, необходими за прилагането на изменеияга и
допълненията:

Приемането на Наредба за организацията и работата на обектите за търговия и услуги на територията на Община Ардино няма да е свързано с изразходване на финансови и други средства от бюджета на Община Ардино. 
V. Анализ за съответствието с правото на Европейския съюз

Предлаганият проект на Наредба за организацията и работата на обектите за търговия и услуги на територията на Община Ардино е подзаконов нормативен акт, поради което съответствието й с правото на Европейския съюз е предопределено от разпоредбите на Европейската харта за местното самоуправление, директивите на Европейската общност, свързани с тази материя.
Проектът на Наредба за организацията и работата на обектите за търговия и услуги на територията на Община Ардино е публикуван на официалната страница на община Ардино на 20.08.2018  г. 

С публикуването на проекта е приложена и предварителната оценка на въздействие на проекта на Наредба за организацията и работата на обектите за търговия и услуги на територията на Община Ардино.
ПРОЕКТ ЗА РЕШЕНИЯ:

1.Общински съвет – Ардино на основание чл.21, ал.2 от Закона за местното самоуправление и местната администрация, във връзка с чл. 2,ал.2 от Закона за ограничаване на административното регулиране и административен контрол върху стопанската дейност  приема 

Н А Р Е Д Б А
за организацията и работата на обектите за търговия и услуги 
на територията на Община Ардино
ГЛАВА ПЪРВА

ОБЩИ ПОЛОЖЕНИЯ
Чл.1. С тази Наредба се урежда редът и условията за откриването и функционирането на търговските обекти и търговията на открито на територията на Община Ардино.
Чл. 2. Целта на Наредбата е да осигури защита на потребителите и условия за лоялна конкуренция в търговската дейност, опазване на обществения ред и здравето на гражданите.
Чл.3. С наредбата се въвежда:
1. вписване в информационни масиви на обекти, извършващи търговска дейност на територията на община Ардино;
2. разрешителен режим за ползване на място за извършване на търговска дейност на открито.
Чл.4. Търговски обекти по смисъла на тази Наредба са : 
1. обекти за търговия с хранителни стоки;
2. обекти за търговия с нехранителни стоки;
3. заведения за хранене и развлечения;
4. средства за подслон и места за настаняване;
5. обекти за услуги;
6. селскостопански аптеки;
7. бензиностанции и газстанции;
8. складове и площадки за търговия с отпадъци от черни и цветни метали , горивни и строителни материали и др.
9. обекти по смисъла на Наредбата за реда и условията за поставяне на преместваеми съоръжения на територията на община Ардино, съгласно чл. 56, ал. 2 от Закона за устройство на територията;
10. зали за хазартни игри;

11. интернет клубове и зали; 

12. обекти за електронна търговия
Чл.5. Търговските обекти по чл. 4 могат да разкриват и стопанисват всички физически и юридически лица, надлежно регистрирани според съществуващото законодателство и от физически лица, производители на селскостопанска продукция.
ГЛАВА ВТОРА
ИЗВЪРШВАНЕ НА ТЪРГОВСКА ДЕЙНОСТ В СТАЦИОНАРНИ ОБЕКТИ НА ТЕРИТОРИЯТА НА ОБЩИНА АРДИНО

РАЗДЕЛ I
РЕД И УСЛОВИЯ ЗА ВПИСВАНЕ В ИНФОРМАЦИОНЕН МАСИВ „СТАЦИОНАРНИ ТЪРГОВСКИ ОБЕКТИ”

Чл. 6. Информационният масив “Стационарни търговски обекти” се изгражда и поддържа от общинската администрация и съдържа :
1. вид и наименование на търговския обект;
2. адрес на търговския обект;
3. фирма, седалище, адрес на управление и телефон за контакти; 
4. име на лицето, представляващо търговеца;
5. номер и дата на удостоверението за вписване;
6. работно време на обекта;
7. номер на заповедта за удължено и непрекъснато работно време;
Чл.7. (1) За вписване на търговския обект в информационен масив “Стационарни търговски обекти” (ИМСТО) търговецът подава заявление по образец в деловодството на общинска администрация  Ардино.
(2) Към заявлението по ал. 1 се прилагат копия от:
1. удостоверение за вписване в търговски регистър или друг документ, удостоверяващ, че лицето има право по силата на друг закон или друг нормативен акт да извършва стопанска дейност; 
2. документ, за единен индентификационен код;

3. удостоверение за регистрация на обекта в Регионална инспекция за  опазване и контрол на общественото здраве – Кърджали, когато това е предвидено в закон;
4. нотариално заверено пълномощно, при подаване заявление от пълномощник;
5. становище от Районна служба “Пожарна безопасност и спасяване” – Ардино за новопостроени обекти;

 (3) За обектите за хазартни игри на територията на Община Ардино се прилага и копие от разрешение на Държавната комисия по хазарта, съгласно чл. 18 , ал.1, т. 1, 2, и 5 от Закона за хазарта.

(4) За площадките за търговия с отпадъци от черни и цветни метали се прилага и копие от лиценза за търговия по Закона за управление на отпадъците.
(5) Собствениците и ползвателите на категоризирани туристически обекти с извършена категоризация от Държавна агенция по туризъм представят и копие от удостоверението за категоризация .
(6) Правата по издаденото удостоверение за вписване на търговски обект не могат да се прехвърлят и преотстъпват.
Чл.8. (1) Кметът на общината или упълномощено от него длъжностно лице, издава удостоверение и вписва обекта в информационен масив “Стационарни търговски обекти” в 14 (четиринадесет ) дневен срок от постъпване на документите по чл. 7 .
(2) Кметът на общината отказва издаването на удостоверение за вписване на обекта при липса на някои от изброените документи и установени задължения към общината. Отказът задължително е в писмена форма и мотивиран.
(3) Отказът може да се обжалва по реда и в сроковете на Административно процесуален кодекс.
Чл. 9. (1) Посоченото в заявлението работно време се съобразява с изискванията за осигуряване спокойствие и опазване на обществения ред, в съответствие с разпоредбата на Наредбата за опазване на обществения ред, околната среда и опазване на собствеността на територията на община Ардино.
1. нормирано работното време на търговските обекти се определя от собственика (управителя) на фирмата или упълномощено от него лице;
2. нормирано работно време обхваща работното време за търговски обекти, разположени в приземни и партерни етажи на жилищни сгради. в часовете и периода:
а) от 06.00 до 22.00 часа от 1 ноември до 1 април при въведено зимно часово време ;
б) от 06.00 часа до 23.00 часа за периода от 1 април до 1 ноември при въведено лятно часово време. 
(2) удължено работно време на търговски обект е в часовите граници от 06.00 до 24.00ч. Определя се със заповед на кмета на общината, като се отчита влиянието на месторазположението им, конструкцията на сградата, класификацията и категоризацията на обекта по Закона за туризма: 
1. за търговски обекти разположени в самостоятелни нежилищни сгради или собствени еднофамилни жилища с капацитет до 50 места за сядане; могат да работят с удължено работно време;
(3). Непрекъснато работно време е в часовите граници от 06.00 до 06.00 часа 
3.1. за заведения за хранене и развлечения с капацитет над 50 места и магазини за продажба на хранителни стоки в самостоятелни нежилищни сгради или собствени еднофамилни жилища;
3.2. заведения за хранене и развлечения разположени извън населените места; 
3.3заведения за хранене и развлечения разположени на територията на автогари,  денонощни бензиностанции и газстанции.
(4) Кметът на общината и кметове на населени места определят със заповед при заявена потребност от търговеца удължаване определеното работно време на заведения за хранене и развлечения посочени в ал. 2, т. 1 с капацитет до 50 места разположени в самостоятелни нежилищни сгради или собствени еднофамилни жилища до 02.00 часа при следните случай:
1. за семейни тържества, за национални и професионални празници, срещи и абитуриентски балове; 
2. по желание на търговеца за дните петък и събота до 02.00 часа.
(5) Удължено и непрекъснато и работно време на търговски обекти се разрешава при липсата на установени нарушения в предходните 6 (шест) месеца от компетентните контролни органи.
(6) За определяне непрекъснато и удължено работното време търговецът представя:
1. заявление по образец;
2. становище на Районно полицейско управление – Ардино, за установени нарушения на обществения ред по Наредбата за опазване на обществения ред, околната среда и опазване на собствеността на територията на община Ардино и за нарушения и изпълнение на задълженията на търговеца по чл. 20, ал. 4, т. 5 и т.7 от настоящата Наредба. За новопостроени и новообособени търговски обекти не се изисква становище по т. 2 и т. 5.;
3. копие от регистрация на дейността за самоохрана на обекта издадена от Областна дирекция “Полиция” или договор с лицензиран търговец за частна охранителна дейност за конкретния обект, за осигуряване обществения ред, охраната и безопасността на деца и посетители;
4. становище от РС “ПБЗН“ - Ардино за пожаробезопасността на обекта съгласно Наредбата за пожарна и аварийна безопастност на територията на община Ардино; 

5. становище от контролните органи при Община Ардино за установени нарушение на обществения ред по Наредбата за опазване на обществения ред, околната среда и опазване на собствеността на територията на община Ардино и Наредба за организацията и работа на обектите за търговия и услуги на територията на територията на Община Ардино;

6. документ, удостоверяващ липсата на задължения към Общината, към датата на подаване на заявлението. 
(7) Основание за отказ за издаване заповед за обекти по ал. 5 са:
1. непредставяне или непълни документи по ал. 3;
2. извършени нарушения по настоящата Наредба;
3.неизпълнени задължения по чл.20 от настоящата наредбата.
4. наличие на неизплатени глоби, такси и други парични вземания към общината.
(8) Отказът може да се обжалва по реда и в сроковете на Административно процесуалния кодекс.
(9) Към общинската администрация се създава постоянна комисия по търговия за разглеждане на постъпилите заявления за утвърждаване или промяна на работно време, включваща представители на Общинска администрация, Общински съвет, Районно управление на МВР - Ардино, Районна служба “Пожарна безопасност и защита на населението”, на Браншовата организация на работодателите в Община Ардино. 
(10) Правилникът за работата и членовете на комисията се определят със заповед на кмета на Община Ардино.
 Чл.10. (1) Търговецът е длъжен да съхранява заповедта по чл. 9 , ал. 2 в търговския обект. Представя се на контролните органи при поискване.
(2) Заповедта е безсрочна и важи за съответния обект и за търговеца, стопанисващ обекта.
Чл.11. При промяна на обстоятелствата, отразени в удостоверението за вписване в информационен масив “СТО”, търговецът е длъжен в едномесечен срок от настъпването им, да информира кмета на общината по чл. 7. Вписване на променените обстоятелства се извършва по реда на чл.8 и чл.9 от настоящата наредбата.
Чл.12. Постъпилите по чл. 7 документи се съхраняват от определено със заповед на кмета длъжностно лице от общинската администрация.
РАЗДЕЛ IІ

ИЗИКВАНИЯ ПРИ ИЗВЪРШВАНЕ НА ДЕЙНОСТ В СТАЦИОНАРЕН ОБЕКТ
Чл.13. (1) На видно място на фасадата /витрината/ на търговския обект задължително се поставя постоянен надпис - художествено изработен на български език с наименование на обекта. 
(2) Разполагането на рекламно информационни елементи (РИЕ) върху обекти общинска, държавна или частна собственост се извършва с одобрен проект разрешен от компетентните органи по Наредбата за рекламна дейност на територията на Община Ардино.

(3) На фасадата /витрината/ на търговския обект могат да се изписват надписи на български език, указващи вида на предлаганите стоки и услуги.
(4) Допуска се дублетен надпис на друг език с шрифт не по-голям от основния.
(5) Витрините на обектите да са аранжирани и оформени естетично съобразно годишните сезони и редовно се поддържат чисти. 
(6) Периодично да се извършва боядисване, пребоядисване и измиване на външните фасади на сградите и витрините на търговските обекти.
Чл. 14. (1) В близост до входа на търговския обект задължително се поставя надпис и / или табела по утвърден от търговеца образец и размери, съдържащ следната информация:

- фирмата и седалището на търговеца; 

- работното време на търговския обект; 

- името и фамилията на лицето, отговорно за обекта. 

(2) При затваряне на търговския обект, търговецът обявява това на мястото, на което обявява работното време.

(3) При затваряне за повече от 1 ден включително и почивния, се посочва причината и времетраене на затваряне. 

(4) При разполагане на щандове на различни търговци в търговски обект, се поставя табела с данните на ал. 1 за всеки щанд.

Чл. 15. (1) В търговския обект на определено от търговеца място задължително се поставят:

1. удостоверение за вписване (регистрация) издадено от Община Ардино; 

2. разрешение за търговия с тютюни и тютюневи изделия съгласно изискванията на Закона за тютюна и тютюневите изделия ;

3. стикер или извлечение за забраните въведени за посещенията на малолетни и непълнолетни в заведенията за хранене и развлечения и интернет зали приети с Наредбата за опазване обществения ред, околната среда и опазване на собствеността на територията на община Ардино, поставени до входа на обекта;
(2) В обектите по чл. 4, т. 3 и т. 4, освен посочените в предходната алинея документи, на определено от търговеца място задължително се поставят удостоверения, стикери и отличителен знак ( плакет ) за категоризация на заведения за хранене и развлечения, средства за подслон и места за настаняване, максимален брой места за посетители и други разрешени от търговеца.
(3) Търговецът е длъжен да съхранява в търговския обект и представя на контролните органи:
1. копие от документ за платена годишна такса за контрол по спазване изискванията за търговия с вина, спирт и спиртни напитки;
2. копие от документ за платена годишна такса за контрол по спазване изискванията за търговия с тютюни и тютюневи изделия;

3. разрешение за поставяне и копие от документ за платена такса за разкрита лятна градина към заведение за хранене и развлечение на общински терен.
Чл. 16. Търговецът е длъжен да предлага на потребителите стоки и услуги съгласно изискванията на Закона за защита на потребителите чрез:
1. информация за стоките и услугите;
2. защита срещу рискове от придобиването на стоки и услуги, които могат да застрашат живота, здравето или имуществото им;
4. защита на икономическите им интереси при придобиването на стоки и услуги при заблуждаваща и неразрешена сравнителна реклама, нелоялни търговски практики и способи за продажба, неравноправни договорни условия и предоставянето на гаранции за стоките;
5. обезщетение за вреди, причинени от дефект на стоки;
Чл. 17. Лицата, извършващи търговска дейност, след извършена проверка от упълномощени длъжностни лица по контрола са длъжни при повикване да се явяват в общинска администрация на посочената дата и час при съответното длъжностно лице и да предоставят исканата информация.
Чл. 18. (1) Всеки собственик или наемател и персоналът на търговските обекти са длъжни да спазват всички изисквания по поддържането на чистотата и обществения ред в него, външния му вид и прилежащата територия. 

(2) Управителите и наемателите на търговските обекти се задължават:

1. да поддържат чистотата на територията, която заемат, както и на принадлежащите към нея тротоари и затревени площи; 

2. при паднал сняг или заледяване да почистват прилежащите им тротоари и подходи за зареждане със стоки;. 

3. да осигуряват незабавно прибиране на стоките (по възможност направо от превозното средства) и извозват освободения амбалаж; 

4. лицата, извършващи търговия и услуги на открито, включително при провеждането на панаири и други, задължително почистват местата след приключване работата. 

Чл.19. Управителите и наемателите на търговски обекти се задължават:

т.1. да поддържат чистотата на територията, която заемат както и на принадлежащите към нея тротоарни платна и затревени площи;


т.2. да не извърлят в съдовете за битови отпадъци - хартия (опаковки, кашони и др.), пластмасови изделия (туби, бутилки, тарелки и др.), стъклени изделия (буркани, шишета);

т.3. Да изнясат ежедневно или по собствена преценка при натрупване на количества, описаните в точка 2 отпадъци на посочените от служител на отдел „Екология и опазване на околната среда”  места от 16.00 ч. до 17.00 часа.


т.4. Задължението по т.3 възниква от датата на връчване на заповедта, с която се определят местата за изнасяне на отпадъците и се утвърждава графикът за събирането им.

т.5.При паднал сняг или заледяване да почистват и опесъчават прилежащите им тротоари.

Чл. 20. Търговецът е длъжен да осигури защита на децата и посетителите в търговския обект чрез изпълнение на следните мероприятия:
(1) Собствениците или ползвателите на заведения за хранене и развлечения, средства за подслон и настаняване определят конкретни условия за достъп на деца в тях, доколкото това не противоречи на императивни норми на действащото законодателство и контролират тяхното изпълнение .
(2) Условията по т.1 се конкретизират съобразно броя на децата, броя на посетителите и спецификата на обекта или вида на проявата.
(3) Информацията за максималния брой места в обекта и условията по ал.1 се поставя трайно на видно за посетителите място;
(4) лицата по чл. 20, ал. 1, предприемат необходимите действия за осигуряване безопасността на посетителите (непълнолетни и пълнолетни граждани) и предотвратяване на инциденти, като: 
1. не допускат превишаване на максималния капацитет от посетители (клиенти) на обекта;
2. осигурят достатъчно на брой и с необходимата пропускателна способност аварийни изходи на обекта и безпрепятствен достъп до тях;
3. организират и контролират ефикасен пропускателен режим за обекти с удължено и непрекъснато работно време.

4. не допускат в обекта :
а) лица,  които носят оръжие от 22.00 часа до 06.00 часа и други общо опасни средства, наркотични или други упойващи вещества.

б) лица във видимо нетрезво състояние или под влиянието на други упойващи вещества;
в) отлагат или прекратяват мероприятия при установяване на обстоятелства, застрашаващи непосредствено безопасността и здравето на клиентите, за което уведомяват органите на МВР и съответните общински и държавни органи.
г) не допускат след 22.00 часа лица в заведения за хранене и развлечения без документи за самоличност - лична карта или лична ученическа карта;
5. да монтира технически системи за сигурност записващи камери охранителни камери за вътрешно и външно наблюдение и контрол в заведения за хранене и развлечения с удължено и непрекъснато работно време за спазване обществения ред и безопасността на посетителите;
6. да монтира, поддържа в изправност и включва външни осветителни тела за осветяване на прилежащата територия на обекта.

7. собствениците или ползвателите на заведения за хранене и развлечения, работещи с удължено и непрекъснато работно време осигуряват необходимата контролна техника –метал детектори( стационарен или ръчен) – за проверка от 22.00 часа до 06.00 часа с цел недопускане на лица с оръжие;
8. собствениците или ползвателите на заведения за хранене и развлечения, работещи с удължено и непрекъснато работно време да въведе пропускателен режим след 22.00 часа .
ГЛАВА ТРЕТА
ИЗВЪРШВАНЕ НА ТЪРГОВСКА ДЕЙНОСТ НА ОТКРИТО
РАЗДЕЛ І

ОБЩИ УСЛОВИЯ 

Чл. 21 (1) Търговията на открито (амбулантна търговия) е търговия извършена на дребно на публични места общинска собственост (улици, площади, панаири, пазари и други подобни), в частни имоти и в имоти държавна собственост.
1. във и от превозни средства;
2. на сергии, шатри, палатки и други подобни с разрешение, издадено от кмета на общината.
(2) Местата по ал. 1 за извършване търговия на открито се определят по схема, одобрена от главния архитект на Община Ардино за съответното населено място съгласно Наредбата за реда и условията за поставяне на преместваеми съоръжения на територията на община Ардино, съгласно чл. 56 от Закона за устройство на територията.

Чл. 22. Не се разрешава търговия на открито със:

1. стоки, които поради този начин на предлагане могат да бъдат опасни за здравето; 

2. лекарства; 

3. петролни продукти и дериватите им; 

4. тютюневи изделия; 

5. стоки, за които е предвидена забрана в нормативен акт. 

Чл. 23. Лицата (физически или юридически) имат право да извършват търговия на открито с разрешение, издадено по реда на чл. 25, чл. 26 и чл. 27 от Наредбата.
Чл. 24. Разпоредбите на чл. 19 се прилагат и за търговска дейност по чл. 21. 
РАЗДЕЛ ІІ
РЕД И УСЛОВИЯ ЗА ИЗДАВАНЕ НА РАЗРЕШЕНИЕ ЗА ТЪРГОВИЯ НА ОТКРИТО
Чл. 25. (1) Разрешението за извършване търговия на открито на общински терени, държавни терени и в частни имоти за град Ардино се издава след подаване на заявление - образец до кмета на Община Ардино, за селата от кметовете или кметските наместници и представянето към заявлението на следните документи и копия от документи:
1. документ от търговския регистър или друг документ, удостоверяващ , че лицето има право по силата на друг закон или друг нормативен акт да извършва стопанска дейност; 

2. документ, удостоверяващ единния идентификационен код; 

3. разрешение за поставяне на преместваемия обект, утвърдена схема за разположение и срока за ползване; 

4. при необходимост временно удостоверение от Регионална инспекция за опазване и контрол на общественото здраве - Кърджали; 

5. нотариално заверено пълномощно, ако заявлението се подава от пълномощник; 

 (2) Разрешението се издава за срок до една година или срока, изрично упоменат в удостоверението по ал. 1, т. 3.

 1. не се издават разрешителни за търговия на открито с хранителни стоки; 

2. разрешения за поставяне и организиране на панаири, пазари, общоградски и селищни празници се извършва по схема, изготвена от главния архитект на общината и утвърден асортимент от длъжностно лице от община Ардино;
3. времетраенето на празничните мероприятия и мястото на извършването на търговската дейност се определя със заповед на кмета на общината или кмета на населеното място;
4. по време на празници се разрешава продажбата на мартеници, картички, цветя, балони и художествени изделия в “централна зона” на град Ардино, след съгласуване с главния архитект на общината.
5. при организиране на панаири, пазари, общоградски и селищни празници и др., търговията с храни се извършва с дадено писмено разрешение от органите на РИОКОЗ и /или ДВСК.
Чл. 26. (1) За продажба на разрешени асортименти стоки на открито и обособяване на летни градини към заведенията за хранене и развлечения се извършва с разрешение издадено по установения ред от кмета на общината в съответствие с Наредбата за реда и условията за поставяне на преместваеми съоръжения на територията на община, съгласно чл. 56, ал. 2 от Закона за устройство на територията в Община Ардино.
(2) В заявлението се посочва необходимата максимална площ в квадратни метри и броя маси и срока за ползване. 
Чл. 27. При промяна броя на масите (заетата площ за разполагането им) в лятната градина търговецът е длъжен да подаде ново заявление в отдел „Стопанска политика” за корекция на издаденото разрешение за ползване и размера на таксата за заплащане.
Чл. 28. (1) За ползването на терен общинска собственост търговецът заплаща такса по ред, срок и размер определен от Наредбата за определяне и администриране на местните такси и цени на услуги на територията на община Ардино.
(2) При прекратяване ползването на терена, търговецът е длъжен да уведоми за това кмета на общината в седем дневен срок преди датата за преустановяване на дейността.

(3) Разрешението за търговска дейност на открито, копие от документа за извършено плащане на таксата се съхранява от лицето работещо на обекта и се представя при поискване от контролните органи .
Чл. 29. В разрешението за търговия на открито, задължително се посочват следните данни:

1. съответния вид и място на търговската дейност.;

2. фирма, седалище и адрес на търговеца; 

3. заемана площ на съоръжението; 

4. разрешение за ползване по утвърдена схема от главния архитект на общината; 

5. асортимента на стоките с които се търгува ;

6. срок за заплащане на таксата.
Чл.30. (1) Разрешителното за извършване на търговска дейност на открито се издава в 2 (два) екземпляра, от които един за отдел „Стопанска политика” до 14 дни след подаване на заявлението.

(2) Издадените разрешения се вписват в информационен масив “Търговия на открито” от определено длъжностно лице от кмета на общината.

Чл.31 (1) Кметът на общината отказва издаването на разрешение за търговия на открито, когато търговецът не е предоставил посочените в настоящия раздел документи и разрешения асортимент стоки.
(2) Отказът може да се обжалва по реда и в сроковете на Административно процесуалния кодекс.
(3) Кметът на общината отнема разрешението:
1. мястото не се използва по предназначение;
2. не се използва от лицето на което е предоставено;
3. когато обществени нужди налагат това.
(4) Разрешението се отнема със заповед на кмета на общината, която подлежи на обжалване по реда и в сроковете на Административнопроцесуалния кодекс.
ГЛАВА ЧЕТВЪРТА
КОНТРОЛ
Чл. 32. Контролът по спазване изискванията на настоящата наредба се осъществява от упълномощени от кмета на общината длъжностни лица, служители от Районно управление на МВР - Ардино и Районна служба “Пожарна безопастност и защита на населението” - Ардино и други организации, определени със заповед на кмета на общината. 
Чл. 33. Контролните органи имат право:

1. на свободен достъп до подлежащите на контрол обекти; 

2. да изискват необходимите документи във връзка с осъществявания от тях контрол; 

3. да съставят актове при установяване на нарушения по настоящата наредба. 

Чл. 34. Контролните органи са длъжни :

1. да се легитимират при извършване на проверка;

2. да установяват точно фактите при извършване на проверка;

3. да дават задължителни предписания за отстраняване на несъответствия и нарушения на настоящата Наредба; 

4. да дават заключения по възражения във връзка с констатирани нарушения; 
5. да опазват служебната и търговска тайна и да не разгласяват данни, станали им известни при или по повод изпълнение на служебните задължения. 
ГЛАВА ПЕТА
АДМИНИСТРАТИВНО-НАКАЗАТЕЛНИ РАЗПОРЕДБИ 
Чл. 35. (1) За нарушения разпоредбите на настоящата наредба на виновните лица се налага глоба, а на едноличните търговски и юридически лица, имуществена санкция в размер от 50 лева до 1000 лева.
(2) При повторно нарушение на виновните лица се налага глоба, а на едноличните търговски и юридически лица, имуществена санкция в размер от 100 лева до 1500 лева.
(3) При системни нарушения на настоящата наредба на виновните лица се налагат глоби , а на едноличните търговци и юридически лица, имуществена санкция в размер от 200 до 2000 лева. или отнемане удостоверението за вписване за период до 1 (една) година.
(4) За неизпълнение на задължителни предписания на контролните органи за отстраняване на несъответствие или нарушения на наредбата , на виновните лица се налага глоба, а на едноличните търговци и юридически лица имуществена санкция в размер от 50 лева до 1000 лева. 
(5) При случай на нарушаване спокойствието на гражданите и обществения ред, се налагат санкции както следва:
1. глоба в размер от 100 лева до 1000 лева;
2. промяна работното време на обекта за срок от 3 (три ) месеца;
3. затваряне на обекта до отстраняване източника на шум;
4. временно лишаване от правото да се упражнява дадена професия или дейност за срок от три месеца до една години.
Чл.36. (1) Актовете за установяване на нарушенията се съставят от длъжностни лица, определени със заповед на кмета на общината и от служители на Районно полицейско управление – Ардино, Районна служба “Пожарна безопастност и спасяване” – Ардино и РИОКОЗ - Кърджали.
(2) Наказателните постановления се издават от кмета на общината.
(3) Установяването на нарушенията, издаването, обжалването и изпълнението на наказателните постановления се извършва по реда на Закона за административните нарушения и наказания.
ДОПЪЛНИТЕЛНИ РАЗПОРЕДБИ
По смисъла на тази наредба :

1.“Повторно” е нарушението, извършено в шест месечен срок от влизане в сила на наказателното постановление, с което е наложено наказание за същото по вид нарушение. 

2.“Системно” е нарушението, извършено три или повече пъти в едногодишен срок от влизане в сила на наказателното постановление, с което е наложено наказание за същото по вид нарушение. 

3.“Удължено работно време” на търговски обекти, е работното им време за периода от 06.00 часа до 24.00 часа. 

4.“Непрекъснато работно време” на търговски обекти, е работното им време за периода от 06.00 часа до 06.00 часа(00.00-24.00 часа). 

Преходни и заключителни разпоредби
 

§ 1. Настоящата Наредба се издава на основание чл. 21, ал. 2 Закона за местното самоуправление и местната администрация, и във връзка с:

1. Чл. 2 и § 4 от Преходните и заключителни разпоредби на Закона за ограничаване на административното регулиране и административен контрол върху стопанската дейност.
2. Чл. 191 от Закона за защита на потребителите.
3. Чл. 60 от Закона за туризма.
4. Глава III, Раздел II и Раздел VI от Закона за местните данъци и такси.
5. Чл. 30 от Закона за тютюна и тютюневите изделия.
6. Чл. 22 от Закона за защита от шум в околната среда.
7. Чл. 76, ал. 3 от Административнопроцесуален кодекс.
8. Чл. 8 от Закона за нормативните актове. 
§ 2. Разпоредбите на тази Наредба, свързани с основанията и размера на санкциите, не се прилагат за търговска дейност със стоки и услуги, когато същата е уредена с друг нормативен акт.
§ 3. Търговските обекти, регистрирани по реда на отменената с Решение №66 от 01.09.2008 г.   на ОбС – Ардино Наредба за регистрация , организация и работа на обектите за търговия и услуги на територията на община Ардино, остават в сила до настъпване на промяна в обстоятелствата и се вписват служебно в съответния информационен масив, за което търговците не подават уведомления по реда на чл.7, ал.1.
§ 4. Търговците стопанисващи обекти с удължено и непрекъснато работно време представят копие за регистрация на дейността за самоохрана на обекта издадено от Областна дирекция “Полиция” или договор с лицензиран търговец за частна охранителна дейност за конкретния обект за осигуряване обществения ред, охраната и безопасността на деца и посетители по чл.9, ал. 5, т.3 и чл. 20, ал. 4, т. 5 и т. 7 в срок до два месеца след влизане наредбата в сила.
§ 5. Изпълнението наредбата се възлага на кмета на общината.
§ 6. Настоящата Наредба за организация и работа на обектите за търговия и услуги на територията на община Ардино е приета от Общински съвет - Ардино с Решение № ...... от Протокол № ....... от ................ 2018 г.

Приложение! 

Предварителна оценка на въздействието
 на проект на Наредба за регистрация , организация и работа на обектите за търговия и услуги на територията на община Ардино
	Елементи на оценката
	Аргументация

	Основания за

иницииране

на промени


	Чрез инициираното приемане на Наредба за регистрация , организация и работа на обектите за търговия и услуги на територията на община Ардино се цели възстановяване на законоустановено задължение на общината, свързано с регламентиране на дейностите по облагане с данъци и съответно събиране на такива от задължените субекти, както и създаване на възможност за оптимизиране на работата на общинскиата администрация чрез прецизиране, разширяване и осъвременяване на обхвата на услугите, предоставяни от община Ардино на физически и юридически лица с цел задоволяване на обществените потребности.


	Заинтересовани

групи


	Заинтересованите и засегнатите групи от приемането на Наредба за регистрация , организация и работа на обектите за търговия и услуги на територията на община Ардино са гражданите, ползващи услугите на община Ардино, като се очаква в глобален мащаб положително въздействие върху горепосочените обществени отношения, като използваните методи за определянето им са обществени консултации и сравнителен анализ.


	Анализ на
 разходи и

ползи


	Разходите, които ще възникнат за общинските структури ще бъдат в рамките на одобрените им бюджетни средства за съответната година, а очакваните ползи от приемането на Наредба за регистрация , организация и работа на обектите за търговия и услуги на територията на община Ардино са свързани с по-пълно задоволяване на потребностите на ползвателите на услуги.

	Административна тежест и структурни

промени
	1) Няма предвиждани и необходими административни промени, като закриване, сливане или създаване на нови административни структури. 
2) Не се въвеждат регулаторни режими и такси, които да доведат до промяна на регулаторната среда.


	Въздействие 
върху нормативната

уредба
	Няма необходимост от непосредствени промени в други нормативни актове в резултат от приемането на Наредба за регистрация , организация и работа на обектите за търговия и услуги на територията на община Ардино.



___________________________________________________________________

Република България, област Кърджали  

гр. Ардино, ул.”Бели брези” № 31

тел. +3651 4238;   факс +3651 4568

e-mail:   ardino@abv.bg
